《昌阳》
宋代·方一夔

昌阳十二节，茸茸碧且鲜。不堪置几案，拳石留馀妍。

托根寄幽绝，夐在荒山巅。不瞩妇女盼，不闻鸡犬喧。

水石相依附，花开已千年。一朝服食成，肌骨翔飞鸢。

我欲啜此草，隐诀无由传。逝将涉浩荡，相期十洲仙。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。